b'\n_START_ARTICLE_\nRaport Special\n_START_SECTION_\nSubiect\n_START_PARAGRAPH_\nAc\xc8\x9biunea filmului se desf\xc4\x83\xc8\x99oar\xc4\x83 \xc3\xaen Washington, D.C. \xc8\x99i Arlington, Virginia \xc3\xaen anul 2054. Filmul \xc3\xaencepe \xc3\xaen timp ce Anderton (Tom Cruise) \xc8\x99i echipa lui sunt pe cale de a aresta un suspect. \xc3\x8en aceast\xc4\x83 secven\xc8\x9ba se relev\xc4\x83 faptul c\xc4\x83 pre-cogii relateaz\xc4\x83 doar data \xc8\x99i timpul crimei, numele criminalului \xc8\x99i cel al victimei. Toate celelalte date ale crimei, mai ales loca\xc8\x9bia, pot fi stabilite numai dup\xc4\x83 indiciile date de diversele imagini transmise \xc3\xaen apropierea momentului \xc3\xaent\xc3\xa2mpl\xc4\x83rii crimei. Imaginile sunt preluate de la pre-cogi \xc8\x99i transferate apoi c\xc4\x83tre un ecran de calculator, unde Anderton le manipuleaz\xc4\x83 \xc3\xaentr-un mod similar cu cel al unei interfe\xc8\x9be de realitate virtual\xc4\x83 pentru a determina cum se vor \xc3\xaent\xc3\xa2mpla sau se pot \xc3\xaent\xc3\xa2mpla crimele respective. Anderton este observat pe parcursul acestui proces de Danny Witwer (Colin Farrell), un agent al ministerului de justi\xc8\x9bie. Witwer este trimis s\xc4\x83 evalueze sistemul deoarece \xc8\x9bara este pe cale de a vota daca programul Pre-Crim\xc4\x83 se va extinde la nivel na\xc8\x9bional._NEWLINE_Mai t\xc3\xa2rziu \xc3\xaen acea zi, Anderton ajunge \xc3\xaen apartamentul s\xc4\x83u, unde vizioneaz\xc4\x83 ni\xc8\x99te filme de familie cu fiul lui de \xc8\x99ase ani. Devine evident faptul c\xc4\x83 \xc8\x99i-a pierdut fiul, iar el este divor\xc8\x9bat. Diminea\xc8\x9ba urm\xc4\x83toare, Witwer este condus \xc3\xaentr-un tur \xc3\xaen camera pre-cogilor. Ace\xc8\x99tia sunt v\xc4\x83zu\xc8\x9bi plutind \xc3\xaentr-o substan\xc8\x9b\xc4\x83 translucent\xc4\x83, despre care un tehnician spune c\xc4\x83 ajut\xc4\x83 la intensificarea imaginilor transmise de pre-cogi. Dup\xc4\x83 tur, Anderton r\xc4\x83m\xc3\xa2ne \xc3\xaen urm\xc4\x83, iar pre-cog-ul Agatha se ridica din bazin. Aceasta \xc3\xaei atrage aten\xc8\x9bia lui Anderton c\xc4\x83tre tavan, locul \xc3\xaen care de asemenea se desf\xc4\x83\xc8\x99oar\xc4\x83 imaginile din mintea pre-cogilor, care \xc3\xaen acel moment difuza filmul crimei unei femei \xc3\xaenecate de un mascat. Intrigat de o crim\xc4\x83 pe care n-a mai v\xc4\x83zut-o p\xc3\xa2n\xc4\x83 acum, Anderton decide s\xc4\x83 \xc3\xaenceap\xc4\x83 investiga\xc8\x9biile. El afl\xc4\x83 c\xc4\x83 femeia, Anne Lively, a fost \xc3\xaenecat\xc4\x83 de un anume John Doe (identificarea retinal\xc4\x83 nu a fost posibil\xc4\x83 deoarece \xc8\x99i-a \xc3\xaenlocuit chirurgical ochii cu unii noi). Anderton descoper\xc4\x83 c\xc4\x83 \xc3\xaenregistr\xc4\x83rile celorlal\xc8\x9bi doi pre-cogi ale crimei se afl\xc4\x83 \xc3\xaen baza de date, dar cea a Agath-ei lipse\xc8\x99te. Mai mult, \xc8\x99i datele despre victim\xc4\x83 sunt de neg\xc4\x83sit. Anderton \xc3\xaei comunic\xc4\x83 informa\xc8\x9biile lui Burgess (Von Sydow) care pare ne\xc3\xaengrijorat._NEWLINE_Anderton se \xc3\xaentoarce \xc3\xaen birourile diviziei Pre-Crim\xc4\x83 pentru a investiga un caz nou. O crim\xc4\x83 este pe cale s\xc4\x83 se \xc3\xaent\xc3\xa2mple \xc3\xaen 36 ore. Criminalul se dovede\xc8\x99te a fi \xc3\xaensu\xc8\x99i Anderton, iar victima un om numit "Leo Crow". Crez\xc3\xa2nd c\xc4\x83 i se pune la cale o \xc3\xaenscenare din moment ce nu cunoa\xc8\x99te victima, Anderton o ia la fug\xc4\x83. Reu\xc8\x99e\xc8\x99te s\xc4\x83 scape de Witver \xc8\x99i de o echipa de poli\xc8\x9bie \xc3\xaentr-o fabric\xc4\x83 de ma\xc8\x99ini. La pu\xc8\x9bin timp dup\xc4\x83 ce Anderton \xc3\xael doboar\xc4\x83 pe Witver \xc8\x99i evadeaz\xc4\x83 \xc3\xaentr-un automobil Lexus, ofi\xc8\x9berul fugar caut\xc4\x83 refugiu \xc3\xaen casa unei femei numite Iris Hineman, care a fost unul dintre pionierii pre-crimei. Hineman \xc3\xaei dezv\xc4\x83luie c\xc4\x83 pre-cogii au fost o descoperire accidental\xc4\x83. Ei sunt pu\xc8\x9binii copii supravie\xc8\x9buitori ai unor femei toxicomane aflate \xc3\xaentr-un program de reabilitare, ale c\xc4\x83ror visuri violente s-au dovedit a fi ecouri ale crimelor ce urmau s\xc4\x83 se \xc3\xaent\xc3\xa2mple. Hineman \xc3\xaei mai spune c\xc4\x83 pre-cogii nu sunt \xc3\xaentotdeauna de acord \xc3\xaen leg\xc4\x83tur\xc4\x83 cu opiniile lor despre viitor. C\xc3\xa2nd se \xc3\xaent\xc3\xa2mpl\xc4\x83 aceasta, opinia diferit\xc4\x83 este ignorat\xc4\x83. A\xc8\x99adar, singura speran\xc8\x9b\xc4\x83 a lui Anderton de a-\xc8\x99i dovedi nevinov\xc4\x83\xc8\x9bia este ob\xc8\x9binerea acelui "raport special" ascuns, de la care filmul \xc3\xae\xc8\x99i are titlul._NEWLINE_Deoarece nu mai poate c\xc4\x83l\xc4\x83tori prin ora\xc8\x99, \xc3\xaentruc\xc3\xa2t identific\xc4\x83rile oculare sunt efectuate la tot pasul, Anderton viziteaz\xc4\x83 un doctor dubios (jucat de Peter Stormare), care \xc3\xaei face un transplant de ochi. \xc3\x8en timp ce doarme pentru a se recupera dup\xc4\x83 opera\xc8\x9bie, Anderton are un vis din care se afl\xc4\x83 c\xc4\x83 fiul lui a fost r\xc4\x83pit. Se treze\xc8\x99te \xc8\x99i descoper\xc4\x83 c\xc4\x83 echipa pre-crim\xc4\x83 verific\xc4\x83 cl\xc4\x83direa \xc3\xaen care se afl\xc4\x83. Echipa trimite robo\xc8\x9bi minusculi \xc3\xaen form\xc4\x83 de p\xc4\x83ianjeni pentru a scana \xc8\x99i identifica locatarii blocului respectiv. Anderton \xc3\xaencearc\xc4\x83 s\xc4\x83 se ascund\xc4\x83 dar este \xc3\xaen cele din urm\xc4\x83 verificat. Opera\xc8\x9bia se dovede\xc8\x99te a fi un succes, iar Anderton nu mai este identificat cu numele lui adev\xc4\x83rat. Apoi reu\xc8\x99e\xc8\x99te s\xc4\x83 ajung\xc4\x83 \xc3\xaen birourile diviziei pre-crim\xc4\x83 folosind ochii r\xc4\x83ma\xc8\x99i \xc3\xaen urma opera\xc8\x9biei pentru a trece de filtrele de securitate. Intr\xc4\x83 \xc3\xaen camera pre-cogilor \xc8\x99i fuge cu Agatha, f\xc4\x83r\xc4\x83 de care ceilal\xc8\x9bi doi pre-cogi nu pot func\xc8\x9biona. Apoi Anderton apeleaz\xc4\x83 la un hacker pentru a accesa versiunea Agath-ei despre crim\xc4\x83. Aceasta este identic\xc4\x83 cu cea a celorlal\xc8\x9bi doi clarv\xc4\x83z\xc4\x83tori._NEWLINE_Anderton merge apoi la hotelul unde este cazat Leo Crow dar nu \xc3\xael g\xc4\x83se\xc8\x99te. \xc3\x8en timp ce se uit\xc4\x83 prin camera lui, g\xc4\x83se\xc8\x99te o gr\xc4\x83mad\xc4\x83 de fotografii cu copii, una dintre acestea fiind cu fiul s\xc4\x83u. Anderton ajunge brusc la concluzia c\xc4\x83 nu exist\xc4\x83 un raport special pentru el, iar Leo Crow este cel care i-a r\xc4\x83pit copilul. Anderton pl\xc4\x83nuise aceast\xc4\x83 crim\xc4\x83 de mult timp, dorind s\xc4\x83 se r\xc4\x83zbune pe cel care i-a luat copilul. Apoi, Crow ajunge in camera sa, iar Anderton \xc3\xael atac\xc4\x83 reu\xc8\x99ind s\xc4\x83-l fac\xc4\x83 s\xc4\x83-\xc8\x99i recunoasc\xc4\x83 fapta. \xc3\x8en timp ce se petrec toate acestea, Agatha \xc3\xaencearc\xc4\x83 s\xc4\x83-l conving\xc4\x83 pe Anderton c\xc4\x83 nu trebuie s\xc4\x83-l omoare pe Crow, spun\xc3\xa2ndu-i c\xc4\x83 are puterea de a alege. Anderton reu\xc8\x99e\xc8\x99te s\xc4\x83 se st\xc4\x83p\xc3\xa2neasc\xc4\x83 \xc8\x99i nu-l omoar\xc4\x83 pe Crow. Timpul r\xc4\x83mas p\xc3\xa2na la crima prezis\xc4\x83 expir\xc4\x83, dovedind c\xc4\x83 profe\xc8\x9biile pre-cogilor nu sunt infailibile. \xc3\x8en timp ce Anderton \xc3\xael aresteaz\xc4\x83 pe Crow \xc8\x99i \xc3\xaei cite\xc8\x99te drepturile, presupusul r\xc4\x83pitor se dest\xc4\x83inuie \xc3\xaen fa\xc8\x9ba lui Anderton spun\xc3\xa2nd ca a fost pus s\xc4\x83 \xc3\xael conving\xc4\x83 pe ofi\xc8\x9ber s\xc4\x83-l omoare, pentru a-\xc8\x99i salva familia. \xc3\x8entreaga crim\xc4\x83 a fost o \xc3\xaenscenare. Apoi Crow \xc3\xaei ia arma lui Anderton \xc8\x99i \xc3\xaencearc\xc4\x83 s\xc4\x83 se sinucid\xc4\x83. Anderton \xc3\xaencearc\xc4\x83 s\xc4\x83-l opreasc\xc4\x83 \xc8\x99i s\xc4\x83-i ia arma, dar Crow \xc3\xaei for\xc8\x9beaz\xc4\x83 m\xc3\xa2na iar arma se descarc\xc4\x83 \xc3\xaen pieptul lui Crow, omor\xc3\xa2ndu-l. Anderton \xc8\x99i Agatha p\xc4\x83r\xc4\x83sesc camera._NEWLINE_Witwer \xc8\x99i echipa de poli\xc8\x9bie ajung la locul incidentului \xc8\x99i \xc3\xaencep investiga\xc8\x9biile. Witwer observ\xc4\x83 fotografiile \xc8\x99i devine sceptic \xc3\xaen leg\xc4\x83tur\xc4\x83 cu ce s-a \xc3\xaent\xc3\xa2mplat, referindu-se la gr\xc4\x83mada de poze ca fiind o "orgie de probe" (prea credibil pentru a fi adev\xc4\x83rat). Apoi se \xc3\xaent\xc3\xa2lne\xc8\x99te cu Burgess pentru a-\xc8\x99i discuta dubiile cu el. \xc3\x8ei arat\xc4\x83 previziunea cu Anne Lively \xc3\xaen dou\xc4\x83 versiuni: cea a Agathei \xc8\x99i cea a celorlal\xc8\x9bi doi pre-cogi. \xc3\x8enregistr\xc4\x83rile au mici diferen\xc8\x9be iar Witver realizeaz\xc4\x83 ce s-a \xc3\xaent\xc3\xa2mplat. Echipa de interven\xc8\x9bie a prevenit prima crim\xc4\x83 \xc8\x99i a arestat suspectul. Imediat dup\xc4\x83 aceea, alt om a venit \xc8\x99i a \xc3\xaenecat-o pe femeie \xc3\xaen acela\xc8\x99i mod ca \xc8\x99i \xc3\xaenainte. Iar din moment ce pre-cogii aveau adesea "ecouri" ale unor crime violente, tehnicienii au ignorat a doua previziune iar crima s-a consumat f\xc4\x83r\xc4\x83 s\xc4\x83 \xc8\x99tie nimeni. Witwer adaug\xc4\x83 apoi c\xc4\x83 uciga\xc8\x99ul trebuia sa fi fost cineva cu acces \xc3\xaen baza de date a poli\xc8\x9biei, moment \xc3\xaen care Burgess \xc3\xael \xc3\xaentrerupe \xc8\x99i, realiz\xc3\xa2nd c\xc4\x83 Witwer a aflat adev\xc4\x83rul, \xc3\xael \xc3\xaempu\xc8\x99c\xc4\x83 mortal. Pre-cogii nu au putut s\xc4\x83 prevad\xc4\x83 crima deoarece Agatha lipsea._NEWLINE_\xc3\x8entre timp, Anderton, \xc3\xaenc\xc4\x83 urm\xc4\x83rit, se ascunde \xc3\xaen casa fostei sale so\xc8\x9bii Lara. \xc3\x8en timp ce e acolo, \xc3\xae\xc8\x99i d\xc4\x83 seama c\xc4\x83 motivul pentru care i s-a pus la care \xc3\xaenscenarea a fost descoperirea uciderii lui Anne Lively. Se afl\xc4\x83 c\xc4\x83 ea a fost mama Agathei, care dup\xc4\x83 ce s-a recuperat \xc8\x99i a fost externat\xc4\x83 din clinica de reabilitare, a vrut s\xc4\x83 \xc3\xae\xc8\x99i recupereze fiica. Poli\xc8\x9bia ajunge la fa\xc8\x9ba locului \xc8\x99i \xc3\xael aresteaz\xc4\x83 pe Anderton. Mai t\xc3\xa2rziu, Lara afl\xc4\x83 c\xc4\x83 Burgess a omor\xc3\xa2t-o pe Anne Lively \xc8\x99i \xc3\xael elibereaz\xc4\x83 pe Anderton din \xc3\xaenchisoare. \xc3\x8en timp ce Burgess \xc8\x9bine un discurs, Anderton \xc3\xael confrunt\xc4\x83 \xc8\x99i arat\xc4\x83 \xc3\xaentregii audien\xc8\x9be filmul uciderii lui Anne Lively, \xc3\xaen care se vede cum Burgess o ucide. Burgess ia un pistol \xc8\x99i porne\xc8\x99te \xc3\xaen urm\xc4\x83rirea lui Anderton. Dup\xc4\x83 ce \xc3\xael g\xc4\x83se\xc8\x99te se sinucide cu arma, nevr\xc3\xa2nd s\xc4\x83 fie judecat \xc8\x99i \xc3\xaencarcerat pentru uciderea lui Anne Lively._NEWLINE_\xc3\x8en secven\xc8\x9ba final\xc4\x83, Anderton poveste\xc8\x99te c\xc4\x83 programul pre-crim\xc4\x83 a fost \xc3\xaenchis. To\xc8\x9bi presupu\xc8\x99ii criminali au fost elibera\xc8\x9bi necondi\xc8\x9bionat, de\xc8\x99i au fost monitoriza\xc8\x9bi pentru o lung\xc4\x83 perioad\xc4\x83 de timp dup\xc4\x83 aceea. Pre-cogii au fost du\xc8\x99i \xc3\xaentr-o loca\xc8\x9bie secret\xc4\x83 pentru a tr\xc4\x83i \xc3\xaen izolare. Filmul se termin\xc4\x83 ar\xc4\x83t\xc3\xa2ndu-i pe Anderton \xc8\x99i Lara care s-au \xc3\xaemp\xc4\x83cat \xc8\x99i au decis s\xc4\x83-\xc8\x99i duc\xc4\x83 via\xc8\x9ba \xc3\xaempreun\xc4\x83 mai departe.'